**Ministru kabineta noteikumu projekta “Kritēriji atkritumu stadijas izbeigšanai gumijas materiāliem, kas iegūti no nolietotām riepām” sākotnējās ietekmes novērtējuma ziņojums (anotācija**)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Atkritumu apsaimniekošanas likuma 6. panta 1.1 punkts paredz, ka Ministru kabinets nosaka kārtību, kādā piemērojami kritēriji blakusproduktiem un atkritumu statusa piemērošanas izbeigšanai.Noteikumu projekts attiecas uz gumijas materiāliem, kuri pārstrādes vai reģenerācijas rezultātā tiek iegūti no nolietotām riepām. Noteikumu projektā tiek paredzēts, ka minēto gumijas materiālu ražotājs izveido kvalitātes pārvaldības sistēmu attiecībā uz gumijas materiālu ražošanu no nolietotām riepām, savukārt personas, kuras ieved šādus materiālus no ārvalstīm, nodrošina, ka šie materiāli ir ražoti, ievērojot attiecīgās kvalitātes prasības. Noteikumi arī paredz, ka katrai atkritumu partijai (sūtījuma vienību kopai) ir pievienota pārstrādes vai reģenerācijas darbības veicēja deklarācija par to, ka no nolietotām riepām iegūtais materiāls atbilst šo noteikumu prasībām. Noteikumu projekts stājas spēkā nākamajā dienā pēc tā publicēšanas oficiālajā izdevumā “Latvijas Vēstnesis”.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Atkritumu apsaimniekošanas likuma 4. panta trešā daļa un 6. panta 11.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atkritumu apsaimniekošanas likuma 4. panta trešā daļa paredz, ka atkritumus, ja tie atbilst Eiropas Savienības normatīvajos aktos noteiktajiem kritērijiem par atkritumu stadijas izbeigšanu vai Ministru kabineta noteiktajiem kritērijiem par atkritumu stadijas izbeigšanu un ja no tiem ir iegūti materiāli, kuri tiks izmantoti galaprodukta ražošanai, uzskata par otrreizējām izejvielām. Savukārt Atkritumu apsaimniekošanas likuma 6. panta 1.1 punkts paredz, ka Ministru kabinets nosaka kārtību, kādā piemērojami kritēriji blakusproduktiem un atkritumu statusa piemērošanas izbeigšanai.Pašreiz kritēriji atkritumu statusa piemērošanas izbeigšanai ir noteikti Ministru kabineta 2011. gada 19. aprīļa noteikumos Nr. 302 “Noteikumi par atkritumu klasifikatoru un īpašībām, kuras padara atkritumus bīstamus”, tomēr šajos noteikumos nav paredzēti atkritumu stadijas izbeigšanas kritēriji gumijas materiāliem, kas ir iegūti no nolietotām riepām. Minētos kritērijus ir nepieciešams noteikt, lai veicinātu nolietoto riepu pārstrādi.Vides aizsardzības un reģionālās attīstības ministrija ir izstrādājusi Ministru kabineta noteikumu projektu “Kritēriji atkritumu stadijas izbeigšanai gumijas materiāliem, kas iegūti no nolietotām riepām” (turpmāk – noteikumu projekts). Nolietotas riepas (atkritumu kods 160103)[[1]](#footnote-1) tiek uzglabātas riepu savākšanas un uzglabāšanas laukumos, autoservisos, kuros veic riepu montāžu - balansēšanu, nolietoto transportlīdzekļu pārstrādes uzņēmumos, specializētos riepu montēšanas servisos, lauksaimniecības tehnikas remonta darbnīcās, dažādu šķiroto atkritumu uzglabāšanai paredzētos laukumos, kuru apsaimniekotājiem ir atkritumu apsaimniekošanas atļaujas vai  B kategorijas piesārņojošās darbības atļaujas (atkritumu apsaimniekošanas iekārtas). Saskaņā ar Valsts vides dienesta sniegto informāciju 2016. gadā Latvijā bija 159 nolietotu riepu savākšanas vai pieņemšanas vietas, no tām 36 ir videi kaitīgu preču atkritumu savākšanas punkti.Latvijā apsaimniekoto riepu apjomi[[2]](#footnote-2)

|  |  |  |  |  |
| --- | --- | --- | --- | --- |
|  | **2013** | **2014** | **2015** | **2016** |
| Latvijā ievesto un tirgū novietoto riepu daudzums (t) | 12762 | 15115 | 15918 | 15003 |
| Savākts | 8657 | 9599 | 11 071 | 9492 |
| Pārstrāde, reģenerācija (t) | 7452 | 8187 | 9243 | 9260 |
| Pārstrādāts % no Latvijā ievestā un tirgū novietotā | 58 | 54 | 58 | 61 |

Lielākie riepu pārstrādes uzņēmumi ir SIA“VVV RECYCLING”, SIA “Nordic Recycling”, SIA “E Daugava”, SIA “Cemex”, SIA “Makrol”, SIA “AK LRPMK”. Noteikumu projekts attiecas uz gumijas materiāliem, kuri pārstrādes vai reģenerācijas rezultātā tiek iegūti no nolietotām riepām. Noteikumu projektā tiek paredzēts, ka minēto gumijas materiālu ražotājs izveido kvalitātes pārvaldības sistēmu attiecībā uz gumijas materiālu ražošanu no nolietotām riepām, savukārt personas, kuras ieved šādus materiālus no ārvalstīm, nodrošina, ka šie materiāli ir ražoti, ievērojot attiecīgās kvalitātes prasības. Noteikumi arī paredz, ka katrai atkritumu partijai (sūtījuma vienību kopai) ir pievienota pārstrādes vai reģenerācijas darbības veicēja deklarācija par to, ka no nolietotām riepām iegūtais materiāls atbilst šo noteikumu prasībām.  |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija, Valsts vides dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, kuri veic lietoto autoriepu pārstrādi vai reģenerāciju, ražotāju atbildības sistēmas, riepu importētāji, sabiedrība. |
| 2. | Tiesiskā regulējuma ietekme uz tautsaimniecību un administratīvo slogu | Ja komersanti vēlas, lai to no nolietotām riepām saražotos gumijas materiālus vairs netiek uzskatīts par atkritumiem, bet par otrreizējām izejvielām, tiem ir jāizveido kvalitātes pārvaldības sistēma, kā arī jānodrošina gumijas materiālu pārstrādes atbilstība noteikumu projektā noteiktajiem kritērijiem.Projekta tiesiskā regulējuma ietekme uz tautsaimniecību un sabiedrības mērķgrupām – uz maziem, vidējiem uzņēmumiem, mikrouzņēmumiem un jaunuzņēmumiem un uz nevalstiskajām organizācijām nebūs ievērojama. Projektam būs pozitīva ietekme uz vidi, veselību, Nacionālā attīstības plāna rādītājiem mikrolīmenī un makrolīmenī, jo tiesiskais regulējums risinās riepu pārstrādes un reģenerācijas jautājumu, mazinās vides piesārņojumu un potenciālos draudus iedzīvotāju veselībai, attīstīs arī konkurenci atkritumu pārstrādes jomā. |
| 3. | Administratīvo izmaksu monetārs novērtējums | Administratīvo izmaksu novērtējumā iekļauts aprēķins par noteikumu projektā minētās kvalitātes pārvaldības sistēmas izveidošanu un uzturēšanas izmaksām.C = (f x l+k) x (n x b), kur**C** – kvalitātes pārvaldības sistēmas izveidošanas un uzturēšanas izmaksas;**f** – finanšu līdzekļu apjoms, kas nepieciešams, lai nodrošinātu noteikumu projektā paredzētos atkritumu masas un tilpuma attiecības mērījumus (stundas samaksas likme) – privātajā sektorā stundas likme ir aprēķināta, dalot vidējo mēneša algu privātajā sektorā (pēc Centrālās statistikas pārvaldes tīmekļvietnes [www.csb.gov.lv](http://www.csb.gov.lv) datiem 2016. gadā tā bija 845,00 *euro/*mēnesī) ar Darba likuma 131. panta pirmajā daļā minēto normālo darba laiku (40 stundas nedēļā x 4 = 160 stundas mēnesī) = **5,28 *euro*/stundā**;**l** – laika patēriņš, kas nepieciešams, lai izveidotu noteikumu projektā paredzēto kvalitātes pārvaldības – **40 stundas**;**k** – kvalitātes pārvaldības sistēmas izveidošanas izmaksas – **5000*euro;*****n** – sadzīves atkritumu apsaimniekošanas komersantu skaits, uz ko attiecas projektā paredzētās prasības – **pašlaik tie ir 6 komersanti;****b** – biežums atkritumu masas un tilpuma attiecības mērījumiem – izveidošana - 1 reizi.Aprēķins: **C = (5,28 x 40+5000) x (6 x 1) = 31267,20 *euro*** |
| 4. | Atbilstības izmaksu monetārs novērtējums | Atbilstības nodrošināšanas izmaksas ir līdzvērtīgas administratīvajām izmaksām, kas tiek rēķinātas pēc anotācijas II. sadaļas 3.punktā minētās formulas, tomēr precīzu novērtējumu ir iespējams veikti tikai brīdī, kad ir skaidrs komersantu skaits, kas iesaistīsies gumijas materiālu, kas iegūti no nolietotām riepām, ražošanā. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts ievietots Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) 2018. gada 18. janvārī , līdz ar to ieinteresētajām personām būs iespēja izteikt viedokli un sniegt priekšlikumus. |
| 3. | Sabiedrības līdzdalības rezultāti | Saņemti atzinumi no SIA “Latvijas Nacionālais akreditācijas birojs”, Valsts vides dienesta, SIA “Eko Recycling”, Asociācijas bīstamo atkritumu apsaimniekošanai, AS “Latvijas Zaļais punkts”.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nacionālā standartizācijas institūcija, kas darbojas saskaņā ar normatīvajiem aktiem par atbilstības novērtēšanu, akreditāciju un uzraudzību. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.Jaunas institūcijas nav jāveido. Esošās institūcijas nav jāreorganizē. |
| 3. | Cita informācija | Nav |

Vides aizsardzības un

reģionālās attīstības ministrs Kaspars Gerhards

Doniņa 67026515

ilze.donina@varam.gov.lv

1. Ministru kabineta 2011.gada 19.aprīļa noteikumi Nr. 302 “Noteikumi par atkritumu klasifikatoru un īpašībām, kuras padara atkritumus bīstamus” [↑](#footnote-ref-1)
2. Latvijas vides aizsardzības fonda administrācijas dati, [www.lvafa.gov.lv](http://www.lvafa.gov.lv) [↑](#footnote-ref-2)